PMIndiaData/PMIndiaSum huggingface dataset:
ഇമാനുവല്‍ മാക്രോണുമായി പ്രധാനമന്ത്രി സംസാരിച്ചു; ഫ്രഞ്ച് പ്രസിഡന്റ് സ്ഥാനത്തേക്കുള്ള തെരഞ്ഞെടുപ്പില്‍ വിജയിച്ചതിന് അഭിനന്ദിച്ചു

ഇമാനുവല്‍ മാക്രോണുമായി സംസാരിച്ച പ്രധാനമന്ത്രി ശ്രീ. നരേന്ദ്ര മോദി, ഫ്രഞ്ച് പ്രസിഡന്റ് സ്ഥാനത്തേക്കുള്ള തെരഞ്ഞെടുപ്പില്‍ വിജയിച്ചതിന് അദ്ദേഹത്തെ അഭിനന്ദിച്ചു. ‘ഫ്രഞ്ച് പ്രസിഡന്റ് തെരഞ്ഞെടുപ്പില്‍ വിജയിച്ചതിന് അഭിനന്ദിക്കാനായി പ്രസിഡന്റ് ഇമാനുവല്‍ മാക്രോണിനെ വിളിച്ചു. ഇന്ത്യയും ഫ്രാന്‍സുമായുള്ള സഹകരണം കൂടുതല്‍ മെച്ചപ്പെടുത്താനായി പ്രസിഡന്റ് ഇമാനുവല്‍ മാക്രോണുമായി ചേര്‍ന്നു പ്രവര്‍ത്തിക്കാനായി കാത്തിരിക്കുന്നു.’, പ്രധാനമന്ത്രി ട്വീറ്റ് ചെയ്തു.
കാകതിയ രാമപ്പ ക്ഷേത്രം ലോക പൈതൃക സ്ഥലമായി  യുനെസ്കോ പ്രഖ്യാപിച്ചതിൽ  പ്രധാനമന്ത്രി സന്തുഷ്ടി  പ്രകടിപ്പിച്ചു

കാകതിയ രാമപ്പ ക്ഷേത്രം ലോക പൈതൃക സ്ഥലമായി പ്രഖ്യാപിച്ചതിൽ പ്രധാനമന്ത്രി ശ്രീ നരേന്ദ്ര മോദി സന്തുഷ്ടി പ്രകടിപ്പിച്ചു. ഈ ഗംഭീരമായ ക്ഷേത്ര സമുച്ചയം സന്ദർശിച്ച് അതിന്റെ മഹത്വത്തിന്റെ ആദ്യ അനുഭവം നേടാനും അദ്ദേഹം ജനങ്ങളോട് അഭ്യർത്ഥിച്ചു. യുനെസ്കോയുടെ ട്വീറ്റിനോട് പ്രതികരിച്ച പ്രധാനമന്ത്രി; "കൊള്ളാം! എല്ലാവർക്കും, പ്രത്യേകിച്ചും തെലങ്കാനയിലെ ജനങ്ങൾക്ക് അഭിനന്ദനങ്ങൾ. മഹത്തായ കാകതിയ രാജവംശത്തിലെ മികച്ച കരകൗശലവിദ്യയാണ് രാമപ്പ ക്ഷേത്രം അനുഭവവേദ്യമാക്കുന്നത് . ഈ ഗംഭീരമായ ക്ഷേത്ര സമുച്ചയം സന്ദർശിച്ച് അതിന്റെ മഹത്വത്തിന്റെ ആദ്യ അനുഭവം നേടാൻ ഞാൻ എല്ലാവരോടും അഭ്യർത്ഥിക്കുന്നു. "
പ്രധാനമന്ത്രി നവംബർ 13 ന് ജാംനഗറിലും ജയ്പൂരിലും ആയുര്‍വേദ  സ്ഥാപനങ്ങള്‍  ഉദ്ഘാടനം ചെയ്യും

പ്രധാനമന്ത്രി ശ്രീ.നരേന്ദ്ര മോദി അഞ്ചാമത് ആയുര്‍വേദ ദിനത്തില്‍ (ഈ മാസം 13ന്) ജാംനഗറിലെ ടീച്ചിംഗ് ആന്റ് റിസര്‍ച്ച് ഇന്‍ ആയുര്‍വേദ (ഐ.ടി.ആര്‍.എ), ജയ്പൂരിലെ നാഷണല്‍ ഇന്‍സ്റ്റിറ്റ്യൂട്ട് ഓഫ് ആയുര്‍വേദ (എന്‍.ഐ.എ) എന്നീ വിദ്യാഭ്യാസ സ്ഥാപനങ്ങള്‍ ഉദ്ഘാടനം ചെയ്യും. വീഡിയോ കോണ്‍ഫറന്‍സ് മുഖേനയാണ് ഉദ്ഘാടനം. 21ാം നൂറ്റാണ്ടില്‍ ആഗോള തലത്തില്‍ ആയുര്‍വേദത്തിന്റെ വളര്‍ച്ചക്കും വികസനത്തിനും ഈ സ്ഥാപനങ്ങള്‍ നേതൃത്വം വഹിക്കുമെന്നാണ് കണക്കു കൂട്ടുന്നത്. പശ്ചാത്തലം 2016 മുതല്‍ എല്ലാ വര്‍ഷവും ധന്വന്തരി ജയന്തി ആയുര്‍വേദ ദിനമായി ആചരിച്ച് വരികയാണ്. ഈ വര്‍ഷം നവംബര്‍ 13നാണ് ആയുര്‍വേദ ദിനം. ആയുര്‍വേദ ദിനം എന്നത് ആഘോഷത്തിനും ഉത്സവത്തിനുമപ്പുറം ആയുര്‍വേദ രംഗത്തോടും സമൂഹത്തോടുമുള്ള പുനര്‍ സമര്‍പ്പണത്തിനുള്ള അവസരമായാണ് കണക്കാക്കുന്നത്. ഈ വര്‍ഷത്തെ ആയുര്‍വേദ ദിനത്തില്‍ കോവിഡ് 19 മഹാമാരിക്കെതിരെ ആയുര്‍വേദത്തിന്റെ ഫലപ്രദമായ പങ്ക് പ്രധാനമായും ചര്‍ച്ച ചെയ്യും. ഇന്ത്യയിലെ ആരോഗ്യ മേഖലയിലുള്ള വെല്ലുവിളികളെ നേരിട്ട് സാധ്യമായ പരിഹാരം കാണുന്നതിന് ആയുഷ് സംവിധാനത്തിനുള്ള കീഴിലുള്ള സാധ്യതകളെ ഉപയോഗിക്കുക എന്നതാണ് ഗവണ്‍മെന്റിന്റെ മുന്‍ഗണന. ആയുഷ് വിദ്യാഭ്യാസ രംഗം ആധുനികവല്‍ക്കരിക്കുക എന്നതും മുന്‍ഗണനയിലുള്ള കാര്യമാണ്. കഴിഞ്ഞ 3-4 വര്‍ഷത്തിനിടെ ഇതിനായി നിരവധി നടപടികള്‍ സ്വീകരിച്ചു കഴിഞ്ഞു. ഇന്‍സ്റ്റിറ്റ്യൂട്ട് ഓഫ് ടീച്ചിംഗ് ആന്റ് റിസര്‍ച്ച് ഇന്‍ ആയുര്‍വേദ രാജ്യത്തിന് സമര്‍പ്പിക്കുന്നത് വഴി ജാംനഗര്‍ വിദ്യാഭ്യാസ രംഗത്ത് രാജ്യത്തെ പ്രധാനപ്പെട്ട ഒരു കേന്ദ്രമായി മാറും. ജയ്പൂരിലെ നാഷണല്‍ ഇന്‍സ്റ്റിറ്റ്യൂട്ട് ഓഫ് ആയുര്‍വേദ, ഡീംഡ് സര്‍വകലാശാല ആയി മാറുകയും ചെയ്യും. ഇത് ആയുര്‍വേദ പഠനം ആധുനികവല്‍ക്കരിക്കുന്നതിനപ്പുറം പാരമ്പര്യ ചികിത്സയുടെ ഉത്ഭവത്തെക്കുറിച്ച് മനസിലാക്കാന്‍ സഹായിക്കുകയും ചെയ്യുന്നു. ആയുര്‍വേദ വിദ്യാഭ്യാസത്തിന്റെ നിലവാരം ഉയര്‍ത്തുന്നതിനും ദേശീയ-അന്തര്‍ദേശീയ തലത്തിലുള്ള ആവശ്യങ്ങള്‍ക്കനുസരിച്ച് വിവിധ കോഴ്സുകള്‍ ആരംഭിക്കുന്നതിനും കൂടുതല്‍ കൂടുതല്‍ തെളിവുകള്‍ കണ്ടെത്തുന്നതിനായി ആധുനിക ഗവേഷണം മികവുറ്റതാക്കുന്നതിനുമായി ഉദ്ഘാടനം ചെയ്യപ്പെടുന്ന സ്ഥാപനങ്ങള്‍ക്ക് സ്വയംഭരണാവകാശം നല്‍കും.
കടലില്‍ മത്സ്യ തൊഴിലാളികള്‍ക്കുള്ള അമൃത യൂണിവേഴ്‌സിറ്റിയുടെ ചെലവ് കുറഞ്ഞ ഇന്റര്‍നെറ്റ് സൗകര്യം കേന്ദ്ര മന്ത്രി പ്രകാശ് ജാവ്‌ദേക്കര്‍ ഉദ്ഘാടനം ചെയ്തു

മാതാ അമൃതാനന്ദമയി ദേവിയുടെ 63-ാം ജന്മദിന ആഘോഷങ്ങളുടെ ഭാഗമായി ഒരുക്കിയ കടലില്‍ മത്സ്യ തൊഴിലാളികള്‍ക്കുള്ള ചെലവ് കുറഞ്ഞ ഇന്റര്‍നെറ്റ് കണക്ഷന്‍ സൗകര്യം, അമൃത ഓഷന്‍ നെറ്റ് കൊല്ലം അമൃത പുരിയില്‍ കേന്ദ്ര മാനവവിഭവശേഷി വികസന വകുപ്പ് മന്ത്രി ശ്രീ. പ്രകാശ് ജാവ്‌ദേക്കര്‍ ഉദ്ഘാടനം ചെയ്തു. അമൃത വിശ്വവിദ്യാ പീഠംത്തില്‍ സ്ത്രീ പുരുഷ സമത്വത്തിനും, സ്ത്രീ ശാക്തീകരണത്തിനും വേണ്ടിയുള്ള യുനസ്‌കോ ചെയര്‍ സ്ഥാപിക്കുന്നതിനും അദ്ദേഹം പ്രഖ്യാപിച്ചു. വിദ്യാഭ്യാസ സ്ഥാപിനങ്ങള്‍ സ്ഥാപിക്കുന്നതിനെക്കാള്‍ വലുതായി ഒന്നിമില്ല. ഇക്കാര്യത്തില്‍ അമൃതാനന്ദമയി മഠംത്തിന്റെ സംഭാവനകള്‍ വളരെയധികം എടുത്തുപറയേണ്ടതാണെന്നും ശ്രീ. പ്രകാശ് ജാവ്‌ദേക്കര്‍ പറഞ്ഞു. അമൃത യൂണിവേഴ്‌സിറ്റിയാണ് അമൃത ഓഷന്‍ നെറ്റ് വികസിപ്പിച്ചെടുത്തത്. സെല്‍ഫ് ഓണ്‍ ടവറുകളുടെ റയിഞ്ച് ലഭ്യമല്ലാത്ത കടലിന്റെ 60 കിലോ മീറ്റര്‍ അപ്പുറത്തുനിന്നും അമൃത ഓഷന്‍ നെറ്റ് വര്‍ക്ക് മത്സ്യ ബന്ധന ബോട്ടുകള്‍ക്ക് സിഗ്നല്‍ നല്‍കുന്നു. തുടര്‍ച്ചയായി അഞ്ചു മുതല്‍ ഏഴ് ദിവസങ്ങള്‍ വരെ ഇന്റര്‍നെറ്റ് പരിതിക്ക് പുറത്ത് ചെലവഴിക്കുന്ന മത്സ്യ തൊഴിലാളികള്‍ക്ക് ഈ സൗകര്യം വളരെയധികം പ്രയോജനകരമാണ്. കരയില്‍ നിന്നും 60 കിലോ മീറ്ററിന് അപ്പുറത്തുള്ള ഒരു മത്സ്യ തൊഴിലാളിയെ മന്ത്രി അമൃത നെറ്റ് വഴി സംസാരിക്കുകയുണ്ടായി. 2016 ഏപ്രില്‍ 11 ന് പുറ്റിംങ്ങല്‍ ദേവി ക്ഷേത്രത്തിലുണ്ടായ വെടിമരുന്ന് ദുരന്തത്തിനിരയായ കുടുംബങ്ങള്‍ക്കുള്ള ഒരു കോടിയിലധികമുള്ള ധനസഹായവും അദ്ദേഹം വിതരണം ചെയ്തു. കേരള മത്സ്യബന്ധന വകുപ്പ് മന്ത്രി ശ്രീമതി. ജെ. മേഴ്‌സികുട്ടി അമ്മ മുന്‍ മുഖ്യമന്ത്രി ശ്രീ. ഉമ്മന്‍ ചാണ്ടി, ശ്രീ. കെ.സി. വേണു ഗോപാലന്‍ എം.പി., ശ്രീ. രാമചന്ദ്രന്‍ എം.എല്‍.എ. എന്നിവരും ശ്രീ. മാതാ അമൃതാനന്ദമയി ദേവിക്കൊപ്പം ചടങ്ങുകളില്‍ പങ്കെടുത്തു.
അരുണാചൽ പ്രദേശിലെ പരശുരാമ കുണ്ഡ് ഉത്സവത്തിന്റെ ദൃശ്യങ്ങൾ പ്രധാനമന്ത്രി പങ്കുവെച്ചു

അരുണാചൽ പ്രദേശിലെ പരശുരാമ കുണ്ഡ് ഉത്സവത്തിന്റെ ദൃശ്യങ്ങൾ പ്രധാനമന്ത്രി ശ്രീ നരേന്ദ്ര മോദി പങ്കിട്ടു. അരുണാചൽ പ്രദേശ് മുഖ്യമന്ത്രി ശ്രീ പേമ ഖണ്ഡുവിന്റെ ട്വീറ്റ് ത്രെഡ് പങ്കുവെച്ചുകൊണ്ട് പ്രധാനമന്ത്രി ട്വീറ്റ് ചെയ്തു; "ഒരു ആനന്ദകരമായ അനുഭവം പോലെ തോന്നുന്നു, അരുണാചൽ പ്രദേശ് പര്യവേക്ഷണം ചെയ്യാനുള്ള അതുല്യമായ അവസരം."
ആഭ്യന്തര ആണവ വ്യവസായത്തിന് ഉണര്‍വേകും

ഇന്ത്യയുടെ ആഭ്യന്തര ആണവോര്‍ജ പദ്ധതിയുടെ പ്രവര്‍ത്തനം വേഗത്തിലാക്കാനായുള്ള ഒരു നിര്‍ണായക തീരുമാനത്തിന്റെ ഭാഗമായും രാജ്യത്തെ ആണവ വ്യവസായത്തിന് ഉണര്‍വേകാന്‍ ഉദ്ദേശിച്ചും ഇന്ത്യയില്‍ 10 തദ്ദേശീയ പ്രെഷറൈസ്ഡ് ഹെവി വാട്ടര്‍ റിയാക്റ്ററു(പി.എച്ച്.ഡബ്ല്യു.ആര്‍)കള്‍ നിര്‍മിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. 7000 മെഗാവാട്ടായിരിക്കും പ്ലാന്റുകളുടെ ആകെ ഉല്‍പാദനശേഷി. ആണവോര്‍ജ ഉല്‍പാദനത്തില്‍ നിര്‍ണായക കുതിപ്പു നല്‍കുന്നതായിരിക്കും ഈ 10 പി.എച്ച്.ഡബ്ല്യു.ആര്‍. പദ്ധതി. പ്രവര്‍ത്തനക്ഷമമായ 22 പ്ലാന്റുകളില്‍നിന്നായി ഇന്ത്യക്ക് ഇപ്പോള്‍ 6780 മെഗാവാട്ട് ആണവോര്‍ജ ഉല്‍പാദന ശേഷിയാണുള്ളത്. നിര്‍മാണ ഘട്ടത്തിലുള്ള ഏതാനും പദ്ധതികള്‍ ഉല്‍പാദനക്ഷമമാകുന്നതോടെ 2021-22 ആകുമ്പോഴേക്കും 6700 മെഗാവാട്ട് ആണവോര്‍ജം കൂടി രാജ്യത്തിനു ലഭിക്കും. ഗവണ്‍മെന്റ് അധികാരമേറ്റ് മൂന്നു വര്‍ഷം തികയുന്നതിന്റെയും ജനക്ഷേമപരമായ ഭരണത്തിന്റെയും പ്രതീകമായി ഇന്ത്യയുടെ ആണവോര്‍ജ രംഗത്ത് ഇതാദ്യമായി പൂര്‍ണമായും രാജ്യത്തു വികസിപ്പിച്ച ഫ്‌ളീറ്റ് മോഡിലായിരിക്കും 10 പുതിയ യൂണിറ്റുകളും ആരംഭിക്കുക. ഈ മേഖലയിലെ ഒരു മുന്‍നിര ‘മെയ്ക്ക് ഇന്‍ ഇന്ത്യ’ പദ്ധതിയായിരിക്കും ഇത്. ആഭ്യന്തര വ്യവസായത്തിന് 70,000 കോടിക്കടുത്ത് നിര്‍മാണ ഓര്‍ഡറുകള്‍ ലഭിക്കുമെന്നു പ്രതീക്ഷിക്കുന്ന പദ്ധതി, കരുത്തുറ്റ ആണവോര്‍ജ രംഗമെന്ന നമ്മുടെ ലക്ഷ്യത്തെ നൂതന സാങ്കേതികവിദ്യകളില്‍ തദ്ദേശീയ വ്യവസായത്തിനുള്ള ശേഷിയുമായി കൂട്ടിയിണക്കുകവഴി ഇന്ത്യന്‍ ആണവോര്‍ജ വ്യവസായത്തെ മാറ്റിമറിക്കുന്നതിനു സഹായകമാകും. ഇതിലൂടെ പ്രത്യക്ഷമായും പരോക്ഷമായും 33,400 തൊഴിലവസരങ്ങള്‍ സൃഷ്ടിക്കുമെന്നാണു കരുതുന്നത്. ആഭ്യന്തര വ്യവസായ മേഖലയ്ക്ക് ഉപകരണങ്ങള്‍ നിര്‍മിക്കാനുള്ള ഓര്‍ഡറുകള്‍ ലഭിക്കുന്നത് മുന്‍നിര ആണവോര്‍ജ ഉല്‍പാദനത്തിനായുള്ള യന്ത്രങ്ങള്‍ നിര്‍മിക്കുന്ന പവര്‍ഹൗസ് എന്ന വിശ്വാസ്യത ഇന്ത്യക്കു ലഭിക്കുന്നതിനു സഹായകമാകും. ഏറ്റവും കൂടുതല്‍ സൂരക്ഷാസംവിധാനങ്ങളുള്ള തദ്ദേശീയ സാങ്കേതികവിദ്യയോടുകൂടിയ 700 മെഗാവാട്ട് പി.എച്ച്.ഡബ്ല്യു.ആര്‍. ശൃംഖലയ്ക്കായി തയ്യാറാക്കിയ പദ്ധതിയുടെ ഭാഗമായിരിക്കും നിര്‍മിക്കപ്പെടുന്ന പത്തു റിയാക്റ്ററുകള്‍. ഇന്ത്യന്‍ ശാസ്ത്രസമൂഹത്തിന്റെ സാങ്കേതികപരിജ്ഞാനത്തിനുള്ള അംഗീകാരംകൂടിയാണ് പദ്ധതിക്കുള്ള മന്ത്രിസഭാ അംഗീകാരം. ഈ പദ്ധതിക്കു രൂപരേഖ തയ്യാറാക്കിയതും പദ്ധതി വികസിപ്പിച്ചതും ഇന്ത്യന്‍ ശാസ്ത്രസമൂഹവും വ്യവസായവും നേടിയെടുത്ത അതിവേഗത്തിലുള്ള പുരോഗതിയുടെ തെളിവു കൂടിയാണ്. തദ്ദേശീയ പി.എച്ച്.ഡബ്ല്യു.ആര്‍. സാങ്കേതികവിദ്യയില്‍ നമ്മുടെ ആണവശാസ്ത്രജ്ഞര്‍ നേടിയിട്ടുള്ള മേല്‍ക്കൈ ഊട്ടിയുറപ്പിക്കുന്നതുമാണ് ഈ പദ്ധതി. പി.എച്ച്.ഡബ്ല്യു.ആര്‍. റിയാക്റ്ററുകള്‍ നിര്‍മിക്കുന്നതിലും പ്രവര്‍ത്തിപ്പിക്കുന്നതിലും കഴിഞ്ഞ 40 വര്‍ഷമായി ഇന്ത്യക്കുള്ള മികവ് പരക്കെ അംഗീകരിക്കപ്പെട്ടിട്ടുള്ളതാണ്. കാര്‍ബണ്‍ പുറംതള്ളുന്നതു കുറയ്ക്കുക, രാജ്യത്തിന്റെ വ്യവസായവല്‍ക്കരണത്തിന് ആവശ്യമായ ഊര്‍ജം ദീര്‍ഘദര്‍ശനത്തോടെ ലഭ്യമാക്കുക എന്നീ ലക്ഷ്യങ്ങള്‍ മുന്‍നിര്‍ത്തിയുള്ള പ്രവര്‍ത്തനത്തില്‍ മാലിന്യമുക്തമായ ഊര്‍ജം ഉപയോഗപ്പെടുത്തുകയെന്ന ഗവണ്‍മെന്റിന്റെ പ്രതിജ്ഞാബദ്ധതയുടെ പ്രതിഫലനംകൂടിയാണു മന്ത്രിസഭാ തീരുമാനം. സുസ്ഥിരമായ വികസനം, ഊര്‍ജ സ്വയംപര്യാപ്തത, കാലാവസ്ഥാവ്യതിയാനത്തെ നേരിടാനുള്ള ആഗോള ശ്രമങ്ങളെ പിന്തുണയ്ക്കല്‍ എന്നീ കാര്യങ്ങളില്‍ ഇന്ത്യക്കുള്ള നിശ്ചയദാര്‍ഢ്യത്തിന് അനുസരിച്ചുള്ളതുമാണ് ഈ നയം.
മിഷന്‍ ശൗര്യ ടീം അംഗങ്ങളുമായി പ്രധാനമന്ത്രി കൂടിക്കാഴ്ച നടത്തി

പ്രധാനമന്ത്രി ശ്രീ. നരേന്ദ്ര മോദി ഇന്ന് മഹാരാഷ്ട്രയില്‍ നിന്നുള്ള പത്ത് ആദിവാസി വിദ്യാര്‍ത്ഥികളടങ്ങുന്ന ഒരു സംഘവുമായി കൂടിക്കാഴ്ച നടത്തി. മഹാരാഷ്ട്ര ഗവണ്‍മെന്റിന്റെ ആദിവാസി വികസന വകുപ്പിന്റെ സംരംഭമായ ‘മിഷന്‍ ശൗര്യ’യുടെ ഭാഗമാണ് ഈ സംഘം. ഇവരില്‍ അഞ്ച് വിദ്യാര്‍ത്ഥികള്‍ ഇക്കൊല്ലം മേയില്‍ എവറസ്റ്റ് പര്‍വ്വതം വിജയകരമായി കീഴടക്കിയിരുന്നു. എവറസ്റ്റ് പര്‍വ്വതം കയറിയപ്പോഴും അതിനുള്ള പരിശീലനത്തിന് ഇടയിലുമുള്ള അനുഭവങ്ങള്‍ വിദ്യാര്‍ത്ഥികള്‍ പങ്ക് വച്ചു. വിദ്യര്‍ത്ഥികളുടെ നേട്ടത്തില്‍ പ്രധാനമന്ത്രി അവരെ അഭിനന്ദിച്ചു. ഏതെങ്കിലും ഒരു കായിക വിനോദം തിരഞ്ഞെടുത്ത് അത് നിരന്തരം പിന്‍തുടരാന്‍ അദ്ദേഹം അവരെ ആഹ്വാനം ചെയ്തു. സംഘത്തിലെ എല്ലാ അംഗങ്ങളെയും പ്രധാനമന്ത്രി അഭിനന്ദിച്ചു. മഹാരാഷ്ട്ര മുഖ്യമന്ത്രി ശ്രീ. ദേവേന്ദ്ര ഫട്‌നവിസ്, കേന്ദ്ര ആഭ്യന്തരകാര്യ സഹമന്ത്രി ശ്രീ. ഹന്‍സ്‌രാജ് അഹിര്‍ എന്നിവരും തദവസരത്തില്‍ സന്നിഹിതരായിരുന്നു.
വിദ്യാഭ്യാസ നവോത്ഥാനത്തിനായുള്ള അക്കാദമിക നേതൃസമ്മേളനത്തെ പ്രധാനമന്ത്രി അഭിസംബോധന ചെയ്തു

ന്യൂഡെല്‍ഹിയില്‍ വിദ്യാഭ്യാസ നവോത്ഥാനത്തിനായുള്ള അക്കാദമിക നേതൃസമ്മേളനത്തെ പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്തു. നവോത്ഥാനത്തെക്കുറിച്ചോ പുനരുജ്ജീവനത്തെക്കുറിച്ചോ ചിന്തിക്കുമ്പോള്‍ തന്റെ മനസ്സില്‍ ആദ്യം തെളിയുന്ന ചിത്രം ഭാരതീയചിന്തയുടെ കരുത്തു ലോകത്തിനു മുന്നില്‍ അവതരിപ്പിച്ച സ്വാമി വിവേകാനന്ദന്റേതാണെന്നു പ്രധാനമന്ത്രി പറഞ്ഞു. സ്വാശ്രയത്വം, സ്വഭാവരൂപീകരണം, മാനവിക മൂല്യങ്ങള്‍ എന്നിവയെ വിദ്യാഭ്യാസത്തിന്റെ അടിസ്ഥാന ഘടകങ്ങളായി കാണുന്നതിനു സ്വാമി വിവേകാനന്ദന്‍ നല്‍കിപ്പോന്ന പ്രാധാന്യം ശ്രീ. നരേന്ദ്ര മോദി അനുസ്മരിച്ചു. ഇന്നത്തെ വിദ്യാഭ്യാസത്തില്‍ അനുപേക്ഷണീയമായ മറ്റൊരു ഘടകം നൂതനാശയങ്ങളാണെന്ന് അദ്ദേഹം ഓര്‍മിപ്പിച്ചു. പുരാതന ഇന്ത്യന്‍ വിജ്ഞാനീയമായ വേദങ്ങളെക്കുറിച്ചു പരാമര്‍ശിച്ച പ്രധാനമന്ത്രി, വിജ്ഞാനം ഉള്‍പ്പെടുത്തിയല്ലാതെ നമ്മുടെ സമൂഹത്തെക്കുറിച്ചോ നമ്മുടെ രാഷ്ട്രത്തെക്കുറിച്ചോ അതിനപ്പുറം നമ്മുടെ ജീവിതത്തെക്കുറിച്ചുതന്നെയോ സങ്കല്‍പിക്കാന്‍ പോലും സാധിക്കില്ലെന്നു ചൂണ്ടിക്കാട്ടി. തക്ഷശില, നളന്ദ, വിക്രമശില തുടങ്ങിയ നമ്മുടെ പ്രാചീനകാല സര്‍വകലാശാലകള്‍ വിജ്ഞാനത്തിനൊപ്പം നൂതന ആശയങ്ങള്‍ക്കും പ്രാധാന്യം കല്‍പിച്ചിരുന്നു എന്ന് അദ്ദേഹം പറഞ്ഞു. വിദ്യാഭ്യാസത്തെക്കുറിച്ച് ബാബാസാഹേബ് ഭീംറാവു അംബേദ്കര്‍, ദീനദയാല്‍ ഉപാധ്യായ, ഡോ. റാം മനോഹര്‍ ലോഹ്യ എന്നിവര്‍ക്കു വിദ്യാഭ്യാസത്തെക്കുറിച്ച് ഉണ്ടായിരുന്ന വീക്ഷണം പ്രധാനമന്ത്രി അവതരിപ്പിച്ചു. ഇന്ന് ഏതെങ്കിലും ഒരു രാജ്യത്തിനോ വ്യക്തിക്കോ ഒറ്റപ്പെട്ടു ജീവിക്കാന്‍ കഴിയില്ലെന്നു ശ്രീ. നരേന്ദ്ര മോദി വ്യക്തമാക്കി. ആഗോള പൗരന്‍, ആഗോള ഗ്രാമം എന്നീ ആശയങ്ങളെക്കുറിച്ചു ചിന്തിക്കേണ്ടതിന്റെ പ്രസക്തി അദ്ദേഹം ചൂണ്ടിക്കാട്ടി. നാം നേരിടുന്ന വെല്ലുവിളികള്‍ക്കു പരിഹാരം കണ്ടെത്താന്‍ സര്‍വകലാശാലകളുടെയും കോളജുകളുടെയും സേവനം യുപയോഗപ്പെടുത്താന്‍ സാധിക്കണമെന്നു പ്രധാനമന്ത്രി പറഞ്ഞു. നവീന ആശയങ്ങള്‍ കണ്ടെത്താനും ഇതിനായുള്ള ചിന്തകള്‍ ഏകോപിപ്പിക്കാനുമായി നാം വിദ്യാഭ്യാസ സ്ഥാപനങ്ങളെ പരസ്പരം ബന്ധപ്പെടുത്തണമെന്ന് അദ്ദേഹം കൂട്ടിച്ചേര്‍ത്തു. ക്ലാസ്മുറികളില്‍നിന്നു ലഭിക്കുന്ന അറിവിനെ രാജ്യത്തിന്റെ ആവശ്യങ്ങളുമായി കൂട്ടിയിണക്കാന്‍ വിദ്യാര്‍ഥികളോട് പ്രധാനമന്ത്രി ആഹ്വാനം ചെയ്തു. നൂതന ആശയങ്ങള്‍ കണ്ടെത്തുന്നതിനു വിദ്യാര്‍ഥികളെ പ്രേരിപ്പിക്കുന്ന അടല്‍ ടിങ്കറിങ് ലാബുകളെക്കുറിച്ചും അദ്ദേഹം പരാമര്‍ശിച്ചു. വിദ്യാഭ്യാസ രംഗത്തെ അടിസ്ഥാനസൗകര്യം മെച്ചപ്പെടുത്തുന്നതിനായുള്ള റീവൈറ്റലൈസേഷന്‍ ഓഫ് ഇന്‍ഫ്രാസ്ട്രക്ചര്‍ ആന്‍ഡ് സിസ്റ്റംസ് ഇന്‍ എജുക്കേഷന്‍ (റൈസ്) പദ്ധതിയെക്കുറിച്ച് ഓര്‍മിപ്പിക്കുകയും ചെയ്തു. ഉന്നതവിദ്യാഭ്യാസ മേഖലയില്‍ വരുത്താന്‍ ഉദ്ദേശിക്കുന്ന പരിഷ്‌കാരങ്ങളെക്കുറിച്ചു പ്രധാനമന്ത്രി പരാമര്‍ശിച്ചു. സമൂഹത്തിനായി നല്ല അധ്യാപകരെ സൃഷ്ടിക്കേണ്ടതിന്റെ പ്രാധാന്യത്തെക്കുറിച്ച് അദ്ദേഹം സൂചിപ്പിച്ചു. ഡിജിറ്റല്‍ സാക്ഷരത പ്രചരിപ്പിക്കുന്നതിന്റെയും ജീവിതം എളുപ്പമാക്കിത്തീര്‍ക്കുന്ന ഗവണ്‍മെന്റ് പദ്ധതികളെക്കുറിച്ച് ബോധവല്‍ക്കരണം നടത്തുന്നതിന്റെയും ഉത്തരവാദിത്തം പണ്ഡിതരും വിദ്യാര്‍ഥികളും ഏറ്റെടുക്കണമെന്നു പ്രധാനമന്ത്രി ആവശ്യപ്പെട്ടു. യുവാക്കള്‍ 'ബ്രാന്‍ഡ് ഇന്ത്യ'ക്ക് ആഗോളതലത്തില്‍ വിലാസം പകര്‍ന്നുനല്‍കിയെന്ന് അദ്ദേഹം തുടര്‍ന്നു വ്യക്തമാക്കി. യുവാക്കളിലെ പ്രതിഭയെ വളര്‍ത്താന്‍ ഉദ്ദേശിച്ചുള്ള സ്റ്റാര്‍ട്ടപ്പ് ഇന്ത്യ, സ്റ്റാന്‍ഡപ്പ് ഇന്ത്യ, സ്‌കില്‍ ഇന്ത്യ എന്നീ പദ്ധതികളെക്കുറിച്ച് അദ്ദേഹം പരാമര്‍ശിച്ചു.
ഹിമാചല്‍ പ്രദേശിലെ ദാരുണ അപകടത്തില്‍ പ്രധാനമന്ത്രി ദുഖം രേഖപ്പെടുത്തി

ഹിമാചല്‍ പ്രദേശിലുണ്ടായ ദാരുണമായ ബസ്സപകടത്തില്‍ പ്രധാനമന്ത്രി ശ്രീ. നരേന്ദ്ര മോദി ദുഖം രേഖപ്പെടുത്തി. ‘ഹിമാചല്‍ പ്രദേശിലുണ്ടായ ദാരുണമായ ബസ്സപകടത്തില്‍ ജീവന്‍ നഷ്ടമായ പ്രിയപ്പെട്ടവരോടൊപ്പമാണ് എന്റെ ചിന്തകള്‍. പരിക്കേറ്റവര്‍ എത്രയും വേഗം സുഖം പ്രാപിക്കട്ടെ,’ പ്രധാനമന്ത്രി പറഞ്ഞു.
എയര്‍ ഇന്ത്യയുടെ സ്ഥലം വില്പനയ്ക്ക് അനുമതി

കോയമ്പത്തൂരിലെ പങ്കജ മില്‍സ് റോഡിലുള്ള എയര്‍ ഇന്ത്യയുടെ 0.99 ഏക്കര്‍ സ്ഥലം വില്‍ക്കുന്നതിന് പ്രധാനമന്ത്രി ശ്രീ. നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്രമന്ത്രി സഭായോഗം അനുമതി നല്‍കി. 19.81 കോടി രൂപയാണ് വില കണക്കാക്കിയിട്ടുള്ളത്. നാഷണല്‍ ബില്‍ഡിംഗ് കണ്‍സ്ട്രക്ഷന്‍ കോര്‍പ്പറേഷന്‍ ലിമിറ്റിനാണ് സ്ഥലം വില്‍ക്കുന്നത്.
ഗ്രാമി അവാർഡ് നേടിയ ഇന്ത്യൻ സംഗീതസംവിധായകൻ റിക്കി കെജിനെ പ്രധാനമന്ത്രി അഭിനന്ദിച്ചു

ഡിവൈൻ ടൈഡ്സ് എന്ന ആൽബത്തിന് ഗ്രാമി അവാർഡ് നേടിയ ഇന്ത്യൻ സംഗീതസംവിധായകൻ റിക്കി കെജിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. റിക്കി കെജിന്റെ ട്വീറ്റിന് മറുപടിയായി പ്രധാനമന്ത്രി പറഞ്ഞു : "ഈ ശ്രദ്ധേയമായ നേട്ടത്തിന് അഭിനന്ദനങ്ങൾ, താങ്കളുടെ ഭാവി ശ്രമങ്ങൾക്ക് ആശംസകൾ!" DS/SH
എം.എം.ടി.സി ലിമിറ്റഡ് വഴി ജപ്പാനും  ദക്ഷിണ കൊറിയയ്ക്കും  ഇരുമ്പയിര്  നല്‍കുന്നതിനുള്ള ദീര്‍ഘകാല കരാറിന് അനുമതി

ജപ്പാനീസ് സ്റ്റീല്‍ മില്‍സിനും (ജെ.എസ്.എം.എസ്) ദക്ഷിണ കൊറിയയിലെ പോസ്‌കോയ്ക്കും അടുത്ത അഞ്ചുവര്‍ഷത്തേക്കുകൂടി (2018 ഏപ്രില്‍ 1 മുതല്‍ 2023 മാര്‍ച്ച് 31 വരെ) +64 % ശതമാനത്തിലധികം എഫ്.ഇ അടങ്ങിയിട്ടുള്ള തരം ഇരുമ്പയിര് (ലംപ്‌സ് ആന്റ് ഫൈന്‍സ്) നല്‍കുന്നതിനുള്ള ദീര്‍ഘകാല കരാര്‍ (എല്‍.ടി.എ.എസ്) പുതുക്കുന്നതിന് പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. വിശദാംശങ്ങള്‍ 1. നിലവിലെ ദീര്‍ഘകാല കരാറിന് 2018 മാര്‍ച്ച് 31 വരെയാണ് കാലാവധിയുള്ളത്. സ്റ്റീല്‍ മില്‍സ് ഓഫ് ജപ്പാനും ദക്ഷിണ കൊറിയയിലെ പോസ്‌കോയുമായി കരാര്‍ പുതുക്കുന്നത് 1-4-2018 മുതല്‍ 31-3-2023 വരെയുള്ള അഞ്ചു വര്‍ഷത്തേക്കായരിക്കും. 2. ദീര്‍ഘകാല കരാറിന്റെ അടിസ്ഥാനത്തില്‍ ദേശീയ ധാതുവികസന കോര്‍പ്പറേഷന്റെയും അല്ലാതെയുമുള്ള ഇരുമ്പയിര് കുറഞ്ഞത് 3.80 ദശലക്ഷം ടണ്ണും, പരമാവധി 5.50 ദശലക്ഷം ടണ്ണും പ്രതിവര്‍ഷം കയറ്റുമതി ചെയ്യണം. ഒപ്പം ബൈാലഡിലാ ലംപ്‌സ് തരത്തില്‍പ്പെട്ട ഇരുമ്പയിരിന് പ്രതിവര്‍ഷം1.81 ദശലക്ഷം മെട്രിക് ടണ്ണിന്റെയും ബൈലാഡിലാ ഫൈന്‍സ് തരത്തില്‍പ്പെട്ട ഇരുമ്പയിരിന പ്രതിവര്‍ഷം 2.71 ദശലക്ഷം ടണ്ണിന്റേയും പരിധിയും നിശ്ചയിച്ചിട്ടുണ്ട്. 3. ഈ ദീര്‍ഘകാല കരാറിന്റെ അടിസ്ഥാനത്തില്‍ എം.എം.ടി.സി വഴി ജെ.എസ്.എമ്മിനും ദക്ഷിണ കൊറിയയിലെ പോസ്‌കോയ്ക്കും വിതരണം ചെയ്യുന്ന ഇരുമ്പയിരിന്റെ ഗുണനിലവാരം 64 ശതമാനത്തിലധികം എഫ്.ഇ അടങ്ങിയിട്ടുള്ളതായിരിക്കും. ഇതിന്റെ വിശദമായ വിഭജനം താഴെപറയുന്ന പ്രകാരമായിരിക്കും. ജപ്പാനീസ് സ്റ്റീല്‍ മില്‍സ് പ്രതിവര്‍ഷം 3 മുതല്‍ 4.30 ദശലക്ഷം ടണ്‍ വരെ പോസ്‌കോ, ദക്ഷിണകൊറിയ പ്രതിവര്‍ഷം .80 മുതല്‍ 1.20 ദശലക്ഷം ടണ്‍ വരെ 4. ഫ്രീ ഓണ്‍ ബോര്‍ഡ് വിലയുടെ 2.8% മാര്‍ജിനോടെ എം.എം.ടി.സി. വഴി ഏക ഏജന്‍സി പ്രവര്‍ത്തന കയറ്റുമതി എന്ന നിലവിലെ നയം തുടരും. പ്രയോജനങ്ങള്‍ ദീര്‍ഘകാല കരാര്‍ വഴിയുള്ള ഇരുമ്പയിരിന്റെ കയറ്റുമതി ജപ്പാന്‍, ദക്ഷിണകൊറിയ എന്നീ രാജ്യങ്ങളുമായി ഇന്ത്യയ്ക്ക് ഏറെക്കാലമായുള്ള ഉഭയകക്ഷിബന്ധം കൂടുതല്‍ ശക്തിപ്പെടുത്തും. ഇതിലൂടെ ഒരു സുരക്ഷിതമായ കയറ്റുമതി വിപണി ലഭ്യമാകുകയും അത് വിദേശനാണ്യത്തിന്റെ ഒഴുക്കിന് വഴിവയ്ക്കുകയും ചെയ്യും. ഈ കരാറിലൂടെ ഇന്ത്യയ്ക്ക് അയിരുകളുടെ കാര്യത്തില്‍ ഒരു അന്താരാഷ്ട്ര വിപണി ലഭ്യമാകുകയും അത് നമ്മുടെ സാമ്പത്തിക സ്ഥിതി സന്തുലിതമാക്കുന്നതിന് സഹായിക്കുകയും ചെയ്യും. ഇത് ഖനനം, ചരക്കുനീക്കം തുടങ്ങി ബന്ധപ്പെട്ട മേഖലകളില്‍ പ്രത്യക്ഷമായും പരോക്ഷമായുമുള്ള തൊഴില്‍ അവസരങ്ങള്‍ സൃഷ്ടിക്കും. പശ്ചാത്തലം ജപ്പാനിലേക്ക് ഇന്ത്യയില്‍ നിന്ന് ഇരുമ്പയിര് കയറ്റി അയക്കുന്നതിന് ആറു പതിറ്റാണ്ടത്തെ ചരിത്രമുണ്ട്. ജപ്പാനുമായുള്ള ഇന്ത്യയുടെ ഉഭയകക്ഷി ബന്ധത്തിലെ ഏറ്റവും ശക്തമായ ഒരു ഘടകവും അതാണ്. ജാപ്പനീസ് സ്റ്റീല്‍ മില്‍സിന് 1963 മുതലും ദക്ഷിണ കൊറിയയ്ക്ക് 1973 മുതലും എം.എം.ടി.സി ഇരുമ്പയിര് വിതരണം ചെയ്യുന്നുണ്ട്. ജപ്പാന്‍ സ്റ്റീല്‍ മില്‍സ്, പോസ്‌കോ, ദക്ഷിണ കൊറിയ എന്നിവര്‍ക്ക് ഇരുമ്പയിര് വിതരണം ചെയ്യുന്നതിന് 2018 മാര്‍ച്ച് 31ന് അവസാനിക്കുന്ന മൂന്നുവര്‍ഷത്തെ കരാറാണ് നിലവിലുണ്ടായിരുന്നത്. 2015 ജൂണ്‍ 24ന് ചേര്‍ന്ന മന്ത്രിസഭായോഗം ജപ്പാനീസ് സ്റ്റീല്‍ മില്‍സും പോസ്‌കോ, ദക്ഷിണ കൊറിയയുമായി ഇരുമ്പയിര് വിതരണം ചെയ്യുന്നതിന് ഒരു ദീര്‍ഘകാല കരാറില്‍ (അതായത് 2015 മുതല്‍ 2018 വരെ) ഏര്‍പ്പെടുന്നതിന് എം.എം.ടി.സി ലിമിറ്റഡിനെ ചുമതലപ്പെടുത്തിയിരുന്നു.
ഇന്ത്യാ-നോര്‍വേ ഓഷ്യന്‍ ഡയലോഗ് സംബന്ധിച്ച് ഇന്ത്യയും നോര്‍വേയും തമ്മിലുളള ധാരണാപത്രത്തിനു മന്ത്രിസഭയുടെ അംഗീകാരം

ഇന്ത്യ-നോര്‍വേ ഓഷ്യന്‍ ഡയലോഗ് സംബന്ധിച്ച് ഇന്ത്യയും നോര്‍വേയും തമ്മിലുള്ള ധാരണാപത്രത്തിന് പ്രധാനമന്ത്രി നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. പ്രയോജനങ്ങള്‍: ധാരണാപത്രം ബ്ലൂ ഇക്കോണമി വികസനവുമായി ബന്ധപ്പെട്ടു പരസ്പരം താല്‍പര്യമുള്ള മേഖലകളില്‍ സഹകരണം പ്രോത്സാഹിപ്പിക്കും. ബ്ലൂ ഇക്കണോമി മേഖലയില്‍ ആഗോള തലത്തില്‍ നേതൃസ്ഥാനത്തുള്ള ഒരു രാജ്യമാണ് നോര്‍വേ. മത്സ്യബന്ധനം, ഹൈഡ്രോകാര്‍ബണ്‍, പുനരുല്‍പ്പാദിപ്പിക്കുന്ന ഊര്‍ജം, സമുദ്ര വിഭവങ്ങളുടെ സുസ്ഥിര യന്ത്രവല്‍ക്കരണം, നാവിക സംവിധാനങ്ങള്‍ തുടങ്ങിയ മേഖലകളില്‍ അതിനൂതന സാങ്കേതിക വിദ്യകളും നോര്‍വേ സ്വായത്തമാക്കിയിട്ടുണ്ട്. സംയുക്ത ദൗത്യസേന(ജെ.ടി.എഫ്)യുടെ ചട്ടക്കൂടിനുള്ളില്‍ ഉള്ള എല്ലാ പങ്കാളികളുടെയും പരസ്പര ആനുകൂല്യത്തിനു വേണ്ടി തുറമുഖ-വിനോദസഞ്ചാര വികസനം, ഹൈഡ്രോകാര്‍ബണുകളുടെയും മറ്റു സമുദ്ര വിഭവങ്ങളുടെയും ചൂഷണം, മേഖലയില്‍ സഹകരണത്തിനുള്ള അവസരങ്ങള്‍ എന്നീ കാര്യങ്ങളില്‍ സൃഷ്ടിപരമായ അവസരങ്ങള്‍ ഉറപ്പാക്കുന്നതാണു നിര്‍ദിഷ്ട ധാരണാപത്രം. മത്സ്യബന്ധനത്തിലും മത്സ്യ കൃഷിയിലും പുതിയ സാങ്കേതിക വിദ്യകള്‍ ഉപയോഗപ്പെടുത്തി ഭക്ഷ്യസുരക്ഷാ ലക്ഷ്യം കൈവരിക്കുന്നതിനും ഇതു സഹായകമാകും. ലാഭകരമായ സംരംഭങ്ങള്‍ നടപ്പാക്കാന്‍ ഇരു രാജ്യങ്ങളിലെയും വ്യവസായങ്ങള്‍ക്ക് ഇത് ഒരു വേദിയൊരുക്കുന്നു. ശാസ്ത്രജ്ഞര്‍ക്കും ഗവേഷകര്‍ക്കും ആര്‍ട്ടിക് മേഖലയെ അടിസ്ഥാനമാക്കി സമുദ്ര ആവാസ വ്യവസ്ഥയെക്കുറിച്ചു പഠിക്കാനും സാധിക്കും.
ഇന്ത്യയ്ക്കും ഭൂട്ടാനുമിടയില്‍ പുതിയ വ്യാപാര വാണിജ്യ കരാര്‍

ഇന്ത്യയും ഭൂട്ടാനും തമ്മില്‍ ഏര്‍പ്പെട്ടിട്ടുള്ള പുതിയ വ്യാപാര വാണിജ്യ ഗതാഗത കരാറിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. ഇന്ത്യയും ഭൂട്ടാനും തമ്മിലുള്ള വ്യാപാര ബന്ധങ്ങള്‍ ഈ കരാറിന്റെ അടിസ്ഥാനത്തിലാണ്. ഇരു രാജ്യങ്ങള്‍ക്കുമിടയില്‍ ഒരു സ്വതന്ത്ര വ്യാപാര വ്യവസ്ഥയ്ക്ക് കരാര്‍ പ്രാബല്യം നല്‍കുന്നു. ഭൂട്ടാന്റെ ചരക്കുകള്‍ മൂന്നാമതൊരു രാജ്യവുമായി വ്യാപാരത്തിലേര്‍പ്പെടാന്‍ തീരുവ രഹിത കടത്തിനും കരാര്‍ വ്യവസ്ഥ ചെയ്യുന്നു. 2006 ജൂലൈ 29 ന് ആണ് പത്ത് വര്‍ഷക്കാലത്തേയ്ക്കാണ് കരാര്‍ പുതുക്കിയത്. ഇക്കൊല്ലം ജൂലൈ 29 മുതല്‍ ഒരു വര്‍ഷത്തേയ്‌ക്കോ പുതിയ കരാര്‍ നിലവില്‍ വരുന്നതു വരെയോ നിലവിലുള്ള കരാറിന്റെ കാലാവധി ദീര്‍ഘിപ്പിച്ചിട്ടുണ്ട്. വിശ്വാസത്തിന്റെയും പരസ്പത ധാരണയുടെയും അടിസ്ഥാനത്തില്‍ ഇന്ത്യയും ഭൂട്ടാനും തമ്മിലുള്ള പരമ്പരാഗതവും അന്യൂനവുമായ ഉഭയകക്ഷി ബന്ധങ്ങള്‍ കൂടുതല്‍ ശക്തിപ്പെടാന്‍ ഈ വ്യാപാര വാണിജ്യ കരാര്‍ വഴിയൊരുക്കും.
അസിസ്റ്റന്റ് സെക്രട്ടറിമാരുടെ യാത്രയയപ്പ്: 2016 ബാച്ച് ഐ.എ.എസ്. ഓഫീസര്‍മാര്‍ പ്രധാനമന്ത്രിക്കു മുമ്പാകെ അവതരണങ്ങള്‍ നടത്തി

അസിസ്റ്റന്റ് സെക്രട്ടറിമാരുടെ യാത്രയയപ്പു വേളയില്‍ 2016 ബാച്ച് ഐ.എ.എസ്. ഓഫീസര്‍മാര്‍ പ്രധാനമന്ത്രി ശ്രീ. നരേന്ദ്ര മോദി മുമ്പാകെ അവതരണങ്ങള്‍ നടത്തി. കര്‍ഷകരുടെ വരുമാനം വര്‍ധിപ്പിക്കല്‍, സോയില്‍ ഹെല്‍ത്ത് കാര്‍ഡുകള്‍, പരാതിപരിഹാരം, പൗരന്‍മാരെ കേന്ദ്രീകരിച്ചുള്ള സേവനങ്ങള്‍, ഊര്‍ജരംഗത്തെ പരിഷ്‌കാരങ്ങള്‍, വിനോദസഞ്ചാരത്തിനു സൗകര്യമൊരുക്കല്‍, ഇ-ലേലങ്ങള്‍, നഗരവികസത്തിലെ പ്രശ്‌നങ്ങള്‍ക്കു കൗശലപൂര്‍ണമായ പരിഹാരങ്ങള്‍ എന്നീ പ്രമേയങ്ങളെ അധികരിച്ച് എട്ടു തെരഞ്ഞെടുക്കപ്പെട്ട അവതരണങ്ങള്‍ ഉദ്യോഗസ്ഥര്‍ നടത്തി. അസിസ്റ്റന്റ് സെക്രട്ടറീസ് പ്രോഗ്രാം ഏറ്റവും തുടക്കക്കാരായ ഉദ്യോഗസ്ഥരും ഏറ്റവും മുതിര്‍ന്ന ഉദ്യോഗസ്ഥരും തമ്മിലുള്ള ആശയവിനിമയം സാധ്യമാക്കുന്നുവെന്നു ചടങ്ങിനെ അഭിസംബോധന ചെയ്യവേ പ്രധാനമന്ത്രി പറഞ്ഞു. ഈ പദ്ധതിയുടെ ഭാഗമായി വിവിധ മന്ത്രാലയങ്ങളുമായി ചേര്‍ന്നു പ്രവര്‍ത്തിക്കുമ്പോള്‍ ലഭിക്കുന്ന അനുഭവങ്ങളില്‍നിന്നു മികച്ചവ ഉള്‍ക്കൊള്ളാന്‍ യുവ ഉദ്യോഗസ്ഥരോട് അദ്ദേഹം ആഹ്വാനം ചെയ്തു. ഏതു പദവികള്‍ വഹിക്കുമ്പോഴും ഗവണ്‍മെന്റില്‍നിന്നു ജനങ്ങള്‍ എന്താണു പ്രതീക്ഷിക്കുന്നതെന്ന് എപ്പോഴും ഓര്‍ക്കണമെന്നും ഈ പ്രതീക്ഷകള്‍ നിറവേറ്റാനായി അങ്ങേയറ്റം ശ്രമിക്കണമെന്നും പ്രധാനമന്ത്രി ഓര്‍മിപ്പിച്ചു. ചുറ്റുപാടുമുള്ളതും തങ്ങള്‍ സേവനം പകരുന്നതുമായ ജനങ്ങളുമായി ബന്ധം സ്ഥാപിക്കണമെന്ന് അദ്ദേഹം പറഞ്ഞു. പ്രവര്‍ത്തന വിജയം നേടിയെടുക്കുന്നതിനും ലക്ഷ്യപ്രാപ്തിക്കും ജനങ്ങളുമായുള്ള അടുത്ത ബന്ധം നിര്‍ണായകമാണെന്നു പ്രധാനമന്ത്രി കൂട്ടിച്ചേര്‍ത്തു. യുവ ഉദ്യോഗസ്ഥര്‍ തയ്യാറാക്കിയ അവതരണങ്ങളെ പ്രധാനമന്ത്രി അഭിനന്ദിച്ചു.
മോസ്‌ക്കോ വിമാനപകടത്തിലെ ജീവഹാനിയില്‍ പ്രധാനമന്ത്രി ദുഖം രേഖപ്പെടുത്തി

മോസ്‌ക്കോയില്‍ ഉണ്ടായ ഒരു വിമാനപകടത്തിലെ ജീവഹാനിയില്‍ പ്രധാനമന്ത്രി ശ്രീ. നരേന്ദ്ര മോദി അനുശോചനം പ്രകടിപ്പിച്ചു. പ്രധാനമന്ത്രി പറഞ്ഞു, ‘മോസ്‌ക്കോയില്‍ വിമാനം തകര്‍ന്നുണ്ടായ ദാരുണമായ ജീവഹാനിയില്‍ അങ്ങേയറ്റത്തെ അനുശോചനങ്ങള്‍. ദുരന്തത്തിനിരയായവരുടെ കുടുംബങ്ങളോടൊപ്പമാണ് ഞങ്ങളുടെ മനസ്സ്’.
ലഖ്‌നൗ ഐഷ്ബാഗ് രാംലീല മൈതാനത്ത് ദസറ മഹോത്സവത്തെ പ്രധാനമന്ത്രി അഭിസംബോധന ചെയ്തു

ലഖ്‌നൗ ഐഷ്ബാഗ് രാംലീല മൈതാനത്ത് ദസറ മഹോത്സവത്തില്‍ പ്രധാനമന്ത്രി ശ്രീ. നരേന്ദ്ര മോദി പ്രസംഗിച്ചു. രാംലീലയില്‍ പ്രാചീനാകാലം മുതല്‍ നിലനിന്നുപോരുന്ന ഈ പരമ്പരാഗത ചടങ്ങില്‍ പങ്കെടുക്കാന്‍ സാധിച്ചതു തന്റെ ഭാഗ്യമാണെന്നു പ്രധാനമന്ത്രി വ്യക്തമാക്കി. അദ്ദേഹം ജനങ്ങള്‍ക്കു വിജയദശമി ആശംസകള്‍ നേര്‍ന്നു. തെറ്റിനു മേല്‍ സത്യത്തിന്റെ ജയം നേടിയതിന്റെ ഓര്‍മയും അടിച്ചമര്‍ത്താന്‍ ശ്രമിച്ചവരെ കീഴ്‌പ്പെടുത്തിയതിന്റെ ഓര്‍മയുമാണ് രാംലീല പകരുന്നതെന്നു പ്രധാനമന്ത്രി പറഞ്ഞു. ഓരോ വര്‍ഷവും പ്രതീകാത്മകമായി രാവണനെ അഗ്നിക്കിരയാക്കുമ്പോള്‍ നമ്മിലും സമൂഹത്തിലും രാഷ്ട്രത്തിലുമുള്ള തിന്മകളെ ഇല്ലാതാക്കാന്‍ സാധിക്കണമെന്ന് അദ്ദേഹം ആഹ്വാനം ചെയ്തു. ഓരോരുത്തരുടെയും ഉള്ളിലുള്ള പത്തു വീതം പരിമിതികളെ മറികടക്കാനുള്ള ദൃഢപ്രതിജ്ഞയെടുക്കാന്‍ ഓരോ ദസറ കാലത്തും സാധിക്കണമെന്നും ശ്രീ. മോദി ചൂണ്ടിക്കാട്ടി. മോശം കാര്യങ്ങളെ ഇല്ലാതാക്കാനും അതുവഴി രാജ്യത്തെ കരുത്തുറ്റതാക്കിത്തീര്‍ക്കാനും ഉള്ള കരുത്തു നമുക്കെല്ലാം ഉണ്ടെന്ന് അദ്ദേഹം ഊന്നിപ്പറഞ്ഞു. തീവ്രവാദം മാനവികതയുടെ ശത്രുവാണെന്നു വ്യക്തമാക്കിയ പ്രധാനമന്ത്രി, മാനവികതയുടെ ഏറ്റവും മികച്ച പ്രതീവും ത്യാഗത്തിന്റെയും സമര്‍പ്പണത്തിന്റെയും പരമകാഷ്ഠയുമാണു ശ്രീരാമനെന്നു പറഞ്ഞു. തീവ്രവാദത്തിനെതിരെ ലോകത്തില്‍ ആദ്യം പോരാടിയത് രാമായണത്തിലെ കഥാപാത്രമായ ജടായു ആണെന്ന് അദ്ദേഹം ചൂണ്ടിക്കാട്ടി. ജടായു നല്‍കുന്ന സന്ദേശം ഭയരാഹിത്യത്തിന്റേതാണെന്നു വ്യക്തമാക്കിയ പ്രധാനമന്ത്രി, തീവ്രവാദത്തെ എതിര്‍ക്കുന്നതില്‍ ജടായുവിന്റെ രീതി പിന്‍തുടരാന്‍ 125 കോടി ഭാരതീയരും തയ്യാറാകണമെന്ന് ആവശ്യപ്പെടുകയും ചെയ്തു. എല്ലാവരും ജാഗ്രത പുലര്‍ത്തുന്നപക്ഷം തീവ്രവാദികളുടെ ആക്രമണ പദ്ധതികള്‍ പരാജയപ്പെടുത്താന്‍ സാധിക്കുമെന്നു ശ്രീ. മോദി പറഞ്ഞു. മാനവികതയ്ക്കായി നിലകൊള്ളുന്ന ലോകത്തിലെ എല്ലാ ശക്തികളും തീവ്രവാദത്തിനെതിരെ ഒന്നിക്കേണ്ടതുണ്ടെന്ന് അദ്ദേഹം ചൂണ്ടിക്കാട്ടി. തീവ്രവാദികള്‍ക്കു സുഖവാസം ഒരുക്കുന്നവരെയും വെറുതെ വിടരുതെന്നു പ്രധാനമന്ത്രി ആവശ്യപ്പെട്ടു. ഈ ദിവസം പെണ്‍കുട്ടികള്‍ക്കായുള്ള രാജ്യാന്തര ദിനം കൂടിയാണെന്ന് അദ്ദേഹം ഓര്‍മിപ്പിച്ചു. പെണ്‍ ഭ്രൂണഹത്യയെ ശക്തമായി എതിര്‍ത്ത പ്രധാനമന്ത്രി അത്തരം തെറ്റായ നടപടികള്‍ അവസാനിപ്പിക്കാന്‍ നാം ശ്രമിക്കണമെന്ന് ആഹ്വാനം ചെയ്യുകയും ചെയ്തു.
കാലാള്‍പ്പട ദിനത്തില്‍ ആശംസകള്‍ നേര്‍ന്ന് പ്രധാനമന്ത്രി

കാലാള്‍പ്പട ദിനത്തില്‍ (ഇന്‍ഫന്‍ട്രി ഡേ) പ്രധാനമന്ത്രി ശ്രീ നരേന്ദ്ര മോദി ആശംസകള്‍ നേര്‍ന്നു. ''കാലാള്‍പ്പട ദിനം ആചരിക്കുന്ന ഈ വേളയില്‍ നമ്മുടെ നിര്‍ഭയരായ കാലാള്‍പ്പടയുടെ എല്ലാ ശ്രേണിയിലുള്ളവര്‍ക്കും അഭിവാദ്യങ്ങള്‍. നമ്മുടെ രാജ്യത്തെ സംരക്ഷിക്കുന്നതില്‍ കാലാള്‍പ്പട വഹിച്ച പങ്കിനെക്കുറിച്ചോര്‍ത്ത് ഇന്ത്യ അഭിമാനിക്കുന്നു. അവരുടെ ധൈര്യം ദശലക്ഷക്കണക്കിനു ജനങ്ങളെ പ്രചോദിപ്പിക്കുന്നു.''- പ്രധാനമന്ത്രി പറഞ്ഞു.